Na podlagi 19. člena Pravilnika o štipendiranju v občini Trzin (Uradni vestnik Občine Trzin, št. 9/18)

**OBČINA TRZIN, Mengeška cesta 22, 1236 Trzin, ki jo zastopa župan Peter Ložar**

(v nadaljevanju: štipenditor)

in

**ŠTIPENDIST**

(v nadaljevanju: štipendist)

sklepata naslednjo

**POGODBO O ŠTIPENDIRANJU**

**I. SPLOŠNE DOLOČBE**

1. člen

S to pogodbo se urejajo medsebojne pravice in obveznosti, nastale med pogodbenima strankama iz naslova podeljene štipendije za študenta iz manj premožne družine.

2. člen

Štipendija se dodeli štipendistu za čas rednega študija na visokošolskem zavodu ………………………………. za …………………………… letnik in največ 1 dodatno leto.

3. člen

Štipendija se začne izplačevati za študijsko leto 2019/2020. Poračun štipendij od meseca oktobra 2019 dalje bo izveden v mesecu po podpisu te pogodbe.

**II. PRAVICE IN OBVEZNOSTI ŠTIPENDISTA**

4. člen

Na podlagi sklepa o dodelitvi štipendije ima štipendist v letu 2019 pravico do štipendije v višini 178,16 EUR mesečno, v nadaljnjih letih pa se januarja vsako leto izhodiščna višina štipendije usklajuje v višini 50 % uradno priznane inflacije oziroma deflacije.

5. člen

Štipendija se štipendistu izplačuje mesečno za pretekli mesec za celotno študijsko leto do 10. dne v mesecu.

Štipendist lahko za posamezni letnik prejema štipendijo eno leto na višješolskem ali visokošolskem izobraževanju.

6. člen

Štipendist mora po vsakem zaključenem študijskem letu, najkasneje do 15. oktobra predložiti občini dokazila o izpolnjevanju pogojev za štipendiranje, in sicer:

* potrdilo o vpisu v naslednji letnik,
* pisna izjava, da ne prejema druge štipendije,
* dokazilo o dohodkih družinskih članov za preteklo leto in o premoženjskem stanju družine (npr. veljavna odločba CSD o otroškem dodatku) oziroma izjavo o soglasju, da občina pridobiva podatke o dohodkih in premoženju družine iz javnih evidenc ter
* dokazilo o zaključku študija (potrdilo o opravljeni diplomi oz. drug enakovreden izkaz) pa najkasneje v 15. dneh od opravljenega zaključka.

7. člen

Štipendija za tekoče šolsko leto miruje in se ne izplačuje, če štipendist:

* ne izdela letnika,
* presega cenzus za dodelitev državne štipendije v 3. dohodkovnem razredu v skladu z zakonom, ki ureja štipendiranje.

Štipenditor nadaljuje izplačevanje štipendije po predložitvi ustreznih dokazil iz prejšnjega člena te pogodbe z novim študijskim letom.

8. člen

Štipendija preneha, če je štipendist:

* pridobil kakšno drugo štipendijo,
* sklenil pogodbo o zaposlitvi ali samozaposlitvi,
* prepozno predložil dokazila o izpolnjevanju pogojev iz 6. člena te pogodbe,
* izgubil status študenta,
* spremenil izobraževalni program brez soglasja štipenditorja,
* navajal neresnične podatke,
* uspešno zaključil izobraževanje ali
* če mu je štipendija v preteklem letu mirovala, razlogi za mirovanje pa ostajajo tudi v tekočem študijskem letu.

9. člen

Štipendija se dodeljuje z namenom uspešnega zaključka študija. Kolikor namen ni izpolnjen, je štipendist dolžan vrniti štipendijo skupaj z zakonitimi zamudnimi obrestmi za letnik, ki ga ni dokončal. Prav tako mora vrniti celotno prejeto štipendijo štipendist, ki je štipendijo pridobil na podlagi neresničnih podatkov ter štipendist, ki ni sporočil sprememb, ki vplivajo na pridobitev ali ukinitev štipendije in štipendist, ki ne zaključi študija v roku največ 1 leta po poteku statusa študenta ali absolventa.

10. člen

Štipendist lahko opravlja delovno prakso, po pozivu občinske uprave, ki traja praviloma en mesec v letu.

Razporeditev štipendista na delovno prakso opravi občinska uprava na predlog komisije za štipendije v skladu z dogovorom s štipendistom in direktorji javnih zavodov v občini. Za opravljeno delo prejme štipendist nagrado v zakonsko predpisani višini.

**III. PRAVICE IN OBVEZNOSTI ŠTIPENDITORJA**

11. člen

Štipenditor je dolžan redno in pravočasno izplačevati štipendistu s to pogodbo določeno štipendijo v roku iz 5. člena te pogodbe.

12. člen

Štipenditor je dolžan spremljati učne uspehe štipendista, vzdrževati z njim stalne stike in se seznanjati z morebitnimi problemi pri opravljanju študijskih obveznosti.

13. člen

Štipenditor je dolžan obveščati štipendista o morebitnih spremembah pravilnika, ki določa njegove pravice in obveznosti.

**IV. PREHODNE IN KONČNE DOLOČBE**

14. člen

Za vse zadeve, ki niso urejene s to pogodbo, se uporablja Pravilnik o štipendiranju v občini Trzin (Uradni vestnik Občine Trzin, št. 9/18).

15. člen

Vse spore, nastale na podlagi te pogodbe, bosta stranki skušali reševati sporazumno, v kolikor pa do sporazuma ne bi prišlo, bosta spor prepustili v reševanje Okrožnemu sodišču v Domžalah.

16. člen

Ta pogodba je sklenjena v dveh (2) izvodih, od katerih prejme vsaka pogodbena stranka en (1) izvod.

17. člen

Ta pogodba je veljavno sklenjena, ko jo podpišeta obe pogodbeni stranki.

Številka pogodbe:

Datum: \_\_\_\_\_\_\_\_\_\_\_\_\_

Štipenditor: Štipendist:

Občina Trzin

Župan

Peter Ložar \_\_\_\_\_\_\_\_\_\_\_\_\_\_\_\_\_\_\_\_\_\_\_\_

(podpis)

Datum: \_\_\_\_\_\_\_\_\_\_\_\_\_\_\_\_\_